b'\n_START_ARTICLE_\nF\xc3\xa5rdalin k\xc3\xa4tk\xc3\xb6\n_START_PARAGRAPH_\nF\xc3\xa5rdalin k\xc3\xa4tk\xc3\xb6 (tansk. F\xc3\xa5rdalfyndet, Faardalfyndet ) on Tanskan Viborgista vuonna 1926 l\xc3\xb6ytynyt pronssiesineit\xc3\xa4 sis\xc3\xa4lt\xc3\xa4nyt maak\xc3\xa4tk\xc3\xb6. Tanskan kansallismuseo, jossa osa esineist\xc3\xa4 on n\xc3\xa4ytteill\xc3\xa4, k\xc3\xa4ytt\xc3\xa4\xc3\xa4 l\xc3\xb6yd\xc3\xb6st\xc3\xa4 nimityst\xc3\xa4 votiivil\xc3\xb6yt\xc3\xb6, vaikka k\xc3\xa4tk\xc3\xb6 olisi varmempi nimitys. L\xc3\xb6yt\xc3\xb6 on ajoitettu Monteliuksen periodille V eli ajanjaksolle 900\xe2\x80\x93700 eaa.\n_START_SECTION_\nHistoriaa\n_START_PARAGRAPH_\nKes\xc3\xa4ll\xc3\xa4 1926 oltiin rakentamassa rautatiet\xc3\xa4 Viborgin ja F\xc3\xa5rupin v\xc3\xa4lille ja sit\xc3\xa4 varten oltiin ottamassa hiekkaa ja soraa kahden laakson v\xc3\xa4liselt\xc3\xa4 Krummedigen m\xc3\xa4elt\xc3\xa4. Silloin osui ty\xc3\xb6mies Alfred Petersen lapiollaan pieneen pronssiseen vy\xc3\xb6kulhoon. H\xc3\xa4n kutsui paikalle esimiens\xc3\xa4, jotka alkoivat yhdess\xc3\xa4 nostaa k\xc3\xa4tk\xc3\xb6\xc3\xa4 p\xc3\xa4iv\xc3\xa4nvaloon. Noin puoli metri\xc3\xa4 maanpinnan alla sijaitsi kaksi pronssikulhoa vierekk\xc3\xa4in t\xc3\xa4ynn\xc3\xa4 muita pronssiesineit\xc3\xa4. N\xc3\xa4iden p\xc3\xa4\xc3\xa4ll\xc3\xa4 makasi osittain s\xc3\xa4ilynyt nahkavy\xc3\xb6._NEWLINE_Rautatieyhti\xc3\xb6n insin\xc3\xb6\xc3\xb6ri otti yhteytt\xc3\xa4 kansallismuseoon ja kutsui museoinspekt\xc3\xb6\xc3\xb6ri Hans Kj\xc3\xa6rnin k\xc3\xa4ym\xc3\xa4\xc3\xa4n ty\xc3\xb6maalla. Esineet otettiin museon haltuun ja niist\xc3\xa4 maksettiin 500 kruunua, jonka jakoivat l\xc3\xb6yt\xc3\xa4j\xc3\xa4 ja esimies kesken\xc3\xa4\xc3\xa4n.\n_START_SECTION_\nKorut\n_START_PARAGRAPH_\nL\xc3\xb6yt\xc3\xb6\xc3\xb6n sis\xc3\xa4ltyi 23 pronssista valettua esinett\xc3\xa4 ja kolme nahkaisen vy\xc3\xb6n kappaletta. Suurimmat esineet olivat naisten selk\xc3\xa4puolelle vy\xc3\xb6ll\xc3\xa4 vy\xc3\xb6t\xc3\xa4r\xc3\xb6lle kiinnitett\xc3\xa4v\xc3\xa4t vy\xc3\xb6kulhot. N\xc3\xa4iss\xc3\xa4 kulhossa kuljetettiin ilmeisesti henkil\xc3\xb6kohtaisia tavaroitakin, koska niiss\xc3\xa4 on ollut usein puinen luukku. Vy\xc3\xb6kulhoja oli kaksi (Tanskan kansallismuseon numerolla B11645 ja B11646), mutta vatsan puolelle vy\xc3\xb6h\xc3\xb6n kiinnitett\xc3\xa4vi\xc3\xa4 tutuluksia (B11647) oli vain yksi. Sitten l\xc3\xb6ytyi edest\xc3\xa4 avattava spiraali- ja lehtikoristeinen kaulakoru (B11648). Rannekoruja oli kahdet erilaiset. Nimell\xc3\xa4 manchetarmring (B11649 ja B11650) oli kumpaankin k\xc3\xa4teen yksi. Ne ovat yht\xc3\xa4 pitk\xc3\xa4t kuin ovat leveit\xc3\xa4kin. Renkaat ovat avoimet ja ne kiristettiin ranteisiin nauhalla, joka pujotettiin kuuden rei\xc3\xa4n l\xc3\xa4pi. Renkaiden sivuilla roikkuu pronssiketjut. Toiset rannekorut ovat spiraalirannerenkaat (B11651 ja B11652). Renkaat oli kiedottu pronssinauhasta, jonka poikkileikkaus on kolmion muotoinen. Nauhaa oli kiedottu 12\xe2\x80\x9313 kierrosta ymp\xc3\xa4ri. Viimeinen k\xc3\xa4sirengas on yksinkertainen rengas, jossa koristeena on py\xc3\xb6re\xc3\xa4 rengas (B11653). Muut pronssiesineet olisivat voineet kuulua sek\xc3\xa4 miehelle ett\xc3\xa4 naiselle. Niit\xc3\xa4 ovat T-kirjaimen muotoinen nappi (B11654), vaateneula (B11655), jossa on p\xc3\xa4\xc3\xa4ss\xc3\xa4 py\xc3\xb6re\xc3\xa4 koristelevy ja ompeluneula (B11656). L\xc3\xb6yd\xc3\xb6n mukaan kuului nahkavy\xc3\xb6n kappaleet (B11659, AdB11659 ja B11668), jotka eiv\xc3\xa4t ole s\xc3\xa4ilyneet kovin hyvin. Vy\xc3\xb6n p\xc3\xa4\xc3\xa4ss\xc3\xa4 oli ollut koristehela (B11658), jossa oli kilisevi\xc3\xa4 helyj\xc3\xa4, ja vy\xc3\xb6st\xc3\xa4 on per\xc3\xa4isin my\xc3\xb6s toinen hela (B11660). Lis\xc3\xa4ksi k\xc3\xa4tk\xc3\xb6st\xc3\xa4 l\xc3\xb6ytyi viel\xc3\xa4 pronssivalun j\xc3\xa4\xc3\xa4nn\xc3\xb6s (B11657) ja pronssiesineen katkelma (B11669), sek\xc3\xa4 kaksi orgaanista amulettia (B11666 ja B11667).\n_START_SECTION_\nKoriste-esineet\n_START_PARAGRAPH_\nErikoisimmat l\xc3\xb6yt\xc3\xb6kokonaisuuden muodostivat nelj\xc3\xa4 el\xc3\xa4inhahmoa ja yksi ihmishahmo. Ne luokitellaan pienoispatsaiksi ja ne otaksutaan olevan per\xc3\xa4isin pienoismallista. Yksi on kaksip\xc3\xa4inen hevos- tai kaurisel\xc3\xa4inkoriste, jossa p\xc3\xa4iden v\xc3\xa4liss\xc3\xa4 seisoo vesilintu (B11661). Kaksi muuta ovat hevos- tai kaurisp\xc3\xa4\xc3\xa4t (B11662 ja B11663), joiden \xe2\x80\x9dsarvet\xe2\x80\x9d muodostavat renkaat. Viimeinen el\xc3\xa4in on k\xc3\xa4\xc3\xa4rme tai lohik\xc3\xa4\xc3\xa4rme, sill\xc3\xa4 sen niskasta k\xc3\xa4\xc3\xa4ntyy esille lanka (B11664). K\xc3\xa4\xc3\xa4rme mutkittelee viidesti ennen h\xc3\xa4nn\xc3\xa4n kiertymist\xc3\xa4 rullalle. Ihmiskuvio esitt\xc3\xa4\xc3\xa4 polvistunutta naruhameista tytt\xc3\xb6\xc3\xa4 (B11665), jonka ainoa vaatekappale tuo hame on. Sen suuret silm\xc3\xa4t on kultausta ja oikea k\xc3\xa4si on kohotettuna korvan korkeudelle. K\xc3\xa4si on valettu renkaaksi, joten patsas on voinut kantaa jotakin esinett\xc3\xa4. Ihmishahmo on k\xc3\xa4tk\xc3\xb6n kuuluisin esine juuri tuon naruhameen vuoksi.\n_START_SECTION_\nLis\xc3\xa4tietoa\n_START_PARAGRAPH_\nKauriin p\xc3\xa4\xc3\xa4t voivat suositun selityksen mukaan olla hevosenp\xc3\xa4it\xc3\xa4. Hevoset olisivat aurinkohevosia, joiden niskasta on kalliopiirroksissa tai pronssiesineiden koristelussa vedetty viivat aurinkoon. Hevonen esiintyy my\xc3\xb6s monissa laivojen piirroksissa keulan tai per\xc3\xa4n pystypuissa. Laivojakin kutsutaan aurinkolaivoiksi, joten n\xc3\xa4iden kahden yhteys voidaan n\xc3\xa4in hyv\xc3\xa4ksy\xc3\xa4kin. Naishahmon k\xc3\xa4teen on toisen selityksen mukaan ollut kiinnitettyn\xc3\xa4 naru takana tulevasta k\xc3\xa4\xc3\xa4rmeest\xc3\xa4. T\xc3\xa4llainen kuva esiintyy Vestrupista l\xc3\xb6ytyneess\xc3\xa4 partaveitsess\xc3\xa4._NEWLINE_Grevensv\xc3\xa6ngen l\xc3\xb6yd\xc3\xb6ss\xc3\xa4 oli my\xc3\xb6s muutama pienoispatsas ja niill\xc3\xa4kin oli alustaan kiinnitt\xc3\xa4mist\xc3\xa4 varten hahlot. Kummatkin l\xc3\xb6yd\xc3\xb6t arvellaan kuuluneen pienoismalliin, yleisen tulkinnan mukaan laivaan, jossa pienoispatsaiden asetelma esitti jotakin uskonnollista aihetta.'